Ouma ook vas ná rotte aan kind vreetDie bedjie waarin die seun gevind is. Foto: eNCA Die ouma van ŉ sewe maande oue babaseuntjie wie se liggaam Sondag in Diepsloot, noord van Johannesburg, aangetref is, is Donderdag deur die polisie ingeneem vir ondervraging. Die seuntjie se sussie, wat twee jaar oud is en wat saam met hom by die ouma gebly het, is in die sorg van welsynwerkers geplaas. Kapt. Tsekiso Mofokeng, ŉ polisiewoordvoerder, het Vrydag gesê die ouma word ook ondervra, aangesien die baba en die kleuter in haar sorg was nadat die ma vroeër aan kinderverwaarlosing skuldig bevind is. “Ons kan nie te veel oor die saak uitbrei nie, want dit kan die hofsaak vooruitloop, maar die ouma moet verduidelik hoekom sy die kind in sy ma se sorg gelaat het die Vrydag voor hy dood aangetref is. Sy was nie veronderstel om dit te doen nie,” het Mofokeng gesê. “Na afloop van die ondersoek kan die ouma moontlik ook van kinderverwaarlosing aangekla word.” Die ma, Nokuthula Gumede (23), en haar kêrel, Fernando Sidanvo (35), het Donderdag vlugtig in die Pretoria landdroshof verskyn op aanklagte van moord en kinderverwaarlosing. Hulle bly in aanhouding tot hul volgende hofverskyning. Gumede is Dinsdag in ŉ kroeg in Randburg hegtenis geneem en Sidanvo is Woensdag in Diepsloot in hegtenis geneem. Die saak is tot 20 November uitgestel. Mofokeng het Maandag gesê die polisie vermoed die kind is deur rotte gevreet nadat hy sonder toesig gelaat is. Sy een voet was weggevreet en daar was verskeie bytmerke regoor sy liggaam. Die vel op sy gesig is ook gevreet.